EKH เล็งขยายพื้นที่คลินิกเพิ่ม-เปิดศูนย์กุมารเวช หนุนรายได้ปี 62 โตเข้าเป้า 10%
EKH เล็งขยายพื้นที่คลินิกเพิ่ม-เปิดศูนย์กุมารเวช หนุนรายได้ปี 62 โตเข้าเป้า 10%
21 มี.ค. 2562

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยถึงทิศทางธุรกิจของบริษัทฯ นับต่อจากนี้จะเติบโตอย่างโดดเด่น  โดยเฉพาะผลการดำเนินงาน เนื่องจากได้รับปัจจัยบวกจากผู้ป่วยในและผู้ป่วยนอกเข้ามารับบริการอย่างต่อเนื่อง และศูนย์ผู้มีบุตรยาก หรือศูนย์เด็กหลอดแก้ว (IVF) สนับสนุน  ภายหลังจากเปิดให้บริการศูนย์ IVF ที่แหล่งศูนย์กลางธุรกิจ (CBD) ย่านพระราม9 ปลายปีที่ผ่าน ทำให้สามารถรองรับลูกค้าได้เพิ่มขึ้น
ทั้งนี้บริษัทฯ มีแผนขยายพื้นที่ให้บริการในคลินิก IVF สาขาพระราม 9 เพิ่มอีก 2 ชั้น (เฟสที่ 2) ใช้งบลงทุนทั้งสิ้นประมาณ 60 ล้านบาท เพื่อติดตั้งเครื่องมือและอุปกรณ์ก่อนที่จะเริ่มให้บริการแบบ One Stop Service ในช่วงเดือน เมษายน 62 ซึ่งจะทำให้มีพื้นที่บริการเพิ่มขึ้นเป็น 1,200 ตรม.จากเดิม 600 ตรม.
นอกจากนี้บริษัทฯ คาดว่าจะเปิดอาคารศูนย์กุมารเวชแห่งใหม่ช่วงเดือนพฤษภาคม-มิถุนายน 62  ซึ่งจะทำให้บริษัทฯ มีจำนวนเตียงให้บริการเพิ่มขึ้นอีก 60 เตียง จากปัจจุบันจำนวนเตียงให้บริการอยู่ที่ 80 เตียง (Capacity ผู้ป่วยในจะเพิ่มขึ้นประมาณ 75%) จากจำนวนผู้ป่วยเด็กเข้ามารับการรักษาค่อนข้างมากและเพิ่มสูงขึ้นทุกๆ ปี
ประกอบกับแผนการขยายศูนย์ต่าง ๆ อาทิ  ศูนย์ไตเทียมอีก 14 เตียง รวมเป็น 24  เตียง, ศูนย์ ตา หู คอ จมูก, ศูนย์ความงาม ศูนย์ทันตกรรม รวมทั้งปรับปรุงห้องพักผู้ป่วยใน ซึ่งจะทำให้เพิ่มขีดความสามารถในการให้บริการแก่คนไข้ได้มาก ขึ้น  และซึ่งหนุนต่อผลการดำเนินงานในอนาคตให้เติบโตได้อย่างมีศักยภาพ
“จากปัจจัยบวกที่เข้ามา ทำให้แนวโน้มผลการดำเนินงานของ EKH เติบโตได้อย่างต่อเนื่อง โดยปีนี้ตั้งเป้ารายได้เติบโตไม่ต่ำกว่า 8-10 % จากปี 61 ส่วนอัตรากำไรขั้นต้นคาดว่าจะอยู่ที่ระดับ 35-40% โดยปัจจัยหลักที่ทำให้รายได้เพิ่มขึ้นมาจากจำนวนคนไข้ที่มาใช้บริการเพิ่มขึ้น ทั้งในส่วนของผู้ป่วยในและ ผู้ป่วยนอก และการเปิดศูนย์ IVF” นายแพทย์อำนาจ กล่าว